
Тема:  Өңірлердегі туристік инфрақұрылымды дамыту туралы


Рахмет, құрметті Айбек Арқабайұлы!
Ауыл партиясы фракциясының депутаттық сауалы Премьер-Министр О.А. Бектеновке жолданады.
Құрметті Олжас Абайұлы!
Мемлекет басшысы Қасым-Жомарт Тоқаев ішкі туризмді дамыту, өңірлердің туристік тартымдылығын арттыру және заманауи инфрақұрылым қалыптастыру қажеттігін бірнеше рет атап өтті.
Бүгінде Қазақстанның туристік әлеуеті мол. Алайда оны толық іске асыру үшін тәсілді өзгерту қажет: жекелеген туристік нысандарды ғана дамытпай, толыққанды туристік маршруттар құруды қолға алу қажет.
Туризм экономиканың ең маңызды секторына айналып келеді. 2025 жылдың қорытындысы бойынша туризмнің Қазақстан экономикасына қосқан үлесі шамамен 5 трлн теңгені құрады, салада 600 мыңнан астам адам жұмыспен қамтылған, салық түсімдері 630 млрд теңгеден асты, ал инвестиция көлемі 1,3 трлн теңгеге жетті.
Өткен жылы Қазақстанда 11,7 млн-нан астам туристік сапар жасалды, оның ішінде 10,2 млн-нан астамы ел ішіндегі сапарлар. Бұл ретте ішкі туристердің 33,2% жеке автокөлігін пайдаланған және туристердің шығындары 1,1 трлн теңгеден асқан.
Бұл автотуризмге деген сұраныстың қалыптасқанын көрсетеді. 
Мысалы, Шығыс Қазақстандағы Риддер қаласына тек 2026 жылдың бірінші тоқсанында шамамен 11 мың турист келді, оның 11% шетелдік қонақтар. Әрине, ішкі жолдардың жағдайы туристік саланың дамуына тікелей әсер етеді.
Сондықтан, Республикадағы бір қатар ішкі жолдарды толыққанды халықаралық туристік дәліз ретінде қарастыру қажет, атап айтқанда Шығыс Қазақстанның  Өскемен – Тарханка – Топиха – Черемшанка – Риддер – Ресей Федерациясының шекарасы, Ұлытау облысында Астана – Баршын – Жайрем – Ұлытау – Жезқазған – Созақ – Түркістан бағыттары. 
Осы жолдарды дамытып жаңа туристік маршрут қалыптастырған жағдайда, тарихи және табиғи нысандарды байланыстыруға, шағын бизнес пен ауыл туризмін дамыту үшін қосымша жаңғыртылған бағытты жасауға мүмкіндік береді және ауыл шаруашылығы өнімдерін тасымалдау логистикасы да жақсарады: оңтүстіктен солтүстікке өсімдік шаруашылығы өнімдері, ал солтүстіктен оңтүстікке ет өнімдері жеткізілетін болады.
Осыған орай, бізге кешенді тәсіл қажет. 
Жол тек бір қаладан екінші қалаға апаратын бағыт қана емес, туристік нысандарға, орналастыру орындарына және шағын бизнес дами алатын аумақтарға жеткізетін инфрақұрылым болуы керек.
Сондай-ақ, Агротуризмді дамытуға ерекше мән берілуі тиіс. Қонақ үйлер, фермерлік өнімдер, ұлттық тағамдар, атпен жүретін туристік маршруттар және қолөнер – ауыл тұрғындары үшін қосымша табыс көзіне айналуы мүмкін. Алайда, әртүрлі ведомстволар мен әкімдіктердің (жергілікті атқарушы органдардың) қызметі көбінесе өзара үйлестірілмеген, ал жобаларда бірыңғай ұзақ мерзімді жоспар мен жауапты тұлғалар қарастырылмаған.
Осыған байланысты «Ауыл» фракциясының депутаттары Үкіметке мынадай ұсыныстар енгізеді:
Біріншіден. Республика көлемінде тиісті өңірлердің туристік әлеуетін кешенді дамытуға мүмкіндік беретін автожолдардың бірыңғай тізілімін айқындап және сол бағыттарды басым бағыттар ретінде қарастырып, тиісті жаңғырту жұмыстарын жүргізу. 
Екіншіден. Осы тәсілді іске асыру шеңберінде «Тарханка – Топиха – Черемшанка» автомобиль жолын ішкі және тау туризмін дамытуға бағытталған басым инфрақұрылымдық пилоттық жоба ретінде енгізіп, 2027 жылы пилоттық жобаны іске асырудың мүмкіндігін қарастыру. 
Үшіншіден. Агротуризмді үйлестіру мен жүйелі дамытуға жауапты уәкілетті орталық мемлекеттік органды айқындап, оған арнайы өкілеттіктерді бекіту.
 Құрметпен, Ауыл партиясы фракциясы депутаттары

